# Agathe Lasch

Agathe Luise Sara Lasch (Berlín, 4 de juliol de 1879 - voltants de Riga, 18 d'agost de 1942) fou una germanista alemanya. Va ser la primera catedràtica de Filologia Germànica a Alemanya i la primera catedràtica en absolut de qualsevol disciplina de la Universitat d'Hamburg. És reconeguda com a fundadora de l'estudi històric del baix alemany mig. Com a jueva, va ser deportada i assassinada pel nazisme.

## Vida i obra

Lasch va néixer a Berlín; era la mitjana de cinc infants d'una família de comerciants jueus. Va estudiar com a mestra i de 1899 a 1907 feu classes en diverses escoles. Al mateix temps passà l'Abitur (l'examen que permetia l'accés a la universitat). Ja que en aquell moment les dones no podien assistir a les universitats prussianes, es va traslladar a Heidelberg el 1907. Allà tingué com a professors Wilhelm Braune (1850–1926) o Hermann Osthoff (1847–1909); també el romanista Fritz Neumann (1854–1934). El 1909 obtingué el grau de doctora amb un treball sobre la història lingüística de Berlín.
Des de 1910 fins a 1916 va ser professora al Bryn Mawr College, universitat femenina a Pennsylvania. Allà impartí docència sobre llengües germàniques antigues i hi va redactar la Mittelniederdeutschen Grammatik, publicada el 1914. L'estiu del 1916, amb l'entrada en la Primera Guerra Mundial dels Estats Units, retornà a Alemanya.
A Hamburg, obtingué l'habilitació el 1919 a la tot just inaugurada Universitat d'Hamburg. I el 1923 va ser nomenada catedràtica.
Tot i que en un primer moment la pressió dels estudiants i dels col·legues estrangers ho va evitar, el 1934 va ser destituïda de la seva plaça pel nazisme. Va retornar a Berlín el 1937 i va intentar continuar treballant tot i les trabes contínues, com la prohibició als jueus d'entrar en les biblioteques. Tot i els intents de diverses universitats estrangeres per contractar-la, no se li va permetre acceptar aquestes ofertes. El juliol del 1942 la seva biblioteca fou confiscada per la Gestapo. I el 15 d'agost del mateix any fou deportada, junt amb les seves germanes, a Riga; aquest transport no arribà mai al ghetto de Riga i tots els deportats foren assassinats als boscos del voltant de la ciutat.

## Publicacions

* Geschichte der Schriftsprache in Berlin bis zur Mitte des 16. Jahrhunderts, Tesi doctoral, Universitat de Berlín 1909
* Mittelniederdeutsche Grammatik (1914)
* Der Anteil des Plattdeutschen am niederelbischen Geistesleben im 17. Jahrhundert, Tesi d'habilitació, Universitat d'Hamburg 1919
* Berlinisch. Eine berlinische Sprachgeschichte (1928) [Història lingüística de Berlín]
* Mittelniederdeutsches Handwörterbuch. fascicles 1–7 (1928 - 1934) [diccionari del baix alemany mig]
* Beate Hennig, Jürgen Meier: Kleines Hamburgisches Wörterbuch, Wachholtz Verlag, Hamburg 2006, ISBN 3-529-04650-7 [petit diccionari del dialecte d'Hamburg; publicació feta a partir de les recerques de Lasch]

## Memòria

En memòria d'Agathe Lasch s'han erigit diversos recordatoris: un carrer al districte de Charlottenburg-Wilmersdorf de Berlín, una Stolperstein a la Universitat d'Hamburg, que també li ha dedicat un auditori de conferències; una altra Stolperstein dedicada a ella i les seves germanes al domicili de Berlin, etc. També la ciutat d'Hamburg dota una beca amb el nom d'Agathe Lasch per a premiar estudis sobre el baix alemany.

## Referències

* ↑ Pàgina web del projecte, on se n'explica també la història
* ↑ Al·locució amb motiu de la inauguració del carrer

## Bibliografia

* Conrad Borchling: Agathe Lasch zum Gedächtnis. Ansprache auf der Jahresversammlung des Vereins für niederdeutsche Sprachforschung zu Goslar am 28. September 1946, In: Niederdeutsche Mitteilungen. Herausgegeben von der Niederdeutschen Arbeitsgemeinschaft zu Lund, Jg. 2, 1946, pp. 7–20.
* Matthias Harbeck, Sonja Kobold: Spurensicherung – Provenienzforschung zur Bibliothek von Agathe Lasch. Ein Projekt der Universitätsbibliothek der Humboldt-Universität zu Berlin. In Stefan Alker (ed.): Bibliotheken in der NS-Zeit. Provenienzforschung und Bibliotheksgeschichte. VR Unipress, Göttingen 2008, ISBN 978-3-89971-450-0
* Christine M. Kaiser, Agathe Lasch (1879–1942): erste Germanistikprofessorin Deutschlands, Teetz et al.: Hentrich & Hentrich / Berlin: Stiftung Neue Synagoge, Centrum Judaicum, 2007, (Jüdische Miniaturen; vol. 63), ISBN 3-938485-56-6.
* Christine M. Kaiser: "Ich habe Deutschland immer geliebt..." Agathe Lasch (1879-1942). In: Joist Grolle, Matthias Schmoock (Eds.): Spätes Gedenken. Hamburg 2009, ISBN 978-3-8378-2000-3, pp. 65–98
* Meier, Jürgen, "Lasch, Agathe Luise Sara" in: Neue Deutsche Biographie 13 (1982), p. 645 ss. [en línia: https://www.deutsche-biographie.de/gnd116747668.html#ndbcontent

## Enllaços externs

* Pàgina web dedicada a Agathe Lasch